钦定古今图书集成/历象汇编/乾象典/第036卷 > 《书经》 > 《周书武成》
## 钦定古今图书集成/历象汇编/乾象典/第036卷 > 《书经》 > 《周书武成》

惟一月壬辰，旁死魄，越翼日癸巳，

〈蔡注〉一月，建寅之月，不曰正而曰“一”者，商建丑，以十二月为正朔，故曰“一月也，死魄，朔也。”二日，故曰“旁死魄。”翼明也。〈大全〉王氏曰：翼，辅也。以此日为主，则明日为辅。翼此日者，故以明日为翼日。

又

厥四月哉生明。

〈蔡注〉“哉”，始也。始生明月三日也。

又

既生魄，

〈蔡注〉“生魄”，望后也。〈大全〉问：“生明”“生魄如何？”朱子曰：“日为魂，月为魄，魄是黯处，魄死则明生，《书》所谓‘哉生明’”是也。《老子》所谓“载营魄”，载如人载车，车载人之载月，受日之光，魂加于魄，魄载魂也。明之生时，大尽则初二，小尽则初三，月受日之光常全，人望在下，却在侧边了，故见其盈亏不同。　新安陈氏曰：“诸家多谓生魄，望后也，而不察‘既’字，以‘望’”与既望例之，则哉生魄十六日，既生魄十七日也。